Il-pjani tal-Prim Ministru Robert Abela u dawk tad-Deputat Prim Ministru Chris Fearne dwar il-futur tal-istess Chris Fearne jidher huma dijametrikament opposti għal xulxin. Filwaqt li Kastilja trid li Chris Fearne jkun appuntat Kummissarju Ewropew u hekk Robert Abela jkun ħeles minnu bil-pulit, id-Deputat Prim Ministru qiegħed ikompli juri li quddiem iċ-ċassiżmu ta' Robert Abela, huwa hu li għandu jkun fit-tmun tal-pajjiż u tal-Partit Laburista. Mit-tnedija tal-Baġit '22 'l hawn, Chris Fearne, grazzi għall-makna tiegħu, deher ferm aktar organizzat mill-Prim Ministru Robert Abela sal-punt li anki meta għamel id-diskors tal-Baġit dwar is-Saħħa, l-istrangers gallery tal-Parlament kienet mimlija bin-nies tiegħu… xi ħaġa li l-Prim Ministru Robert Abela anqas xamm li kellu jagħmel. Fl-aħħar ġimgħat Chris Fearne deher ferm aktar organizzat u preżentabbli minn Robert Abela u ta' Kastilja din l-attitudni u din l-imġiba xejn ma niżlet tajjeb magħhom. Id-deċiżjoni ta' dawk ta' Kastilja li jagħmlu minn kollox biex Chris Fearne jitwarrab bil-pulit ilha fis-seħħ, iżda issa jidher li anki l-makna tal-Partit Laburista ngħatat struzzjonijiet biex taħdem ħalli fil-mument opportun l-isem ta' Chris Fearne jkun nominat għall-irwol ta' Kummissarju Malti fl-Unjoni Ewropea. Konxju minn dan l-istat ta' fatt li hemm min irid jeliminah mill-Kabinett, Chris Fearne aktar qed iżid id-doża tiegħu f'ħidmietu fis-sens li prinċipalment l-ewwel mira tiegħu hi dik li fl-elezzjoni ġenerali li jmiss joħroġ b'saħħtu ħafna biex hekk ikun aktar diffiċli li ta' Kastilja jippruvaw iwarrbuh. Terzi madwar Chris Fearne anzi huma tal-fehma li r-raġel għadu validu anki għat-Tmexxija tal-Gvern u tal-Partit Laburista għaliex kemm ilu Prim Ministru, Robert Abela la kien kapaċi jaqta' l-korruzzjoni, la kapaċi jindirizza l-kwistjoni tal-impunità, u la tressqu nies il-Qorti akkużati b'korruzzjoni jew b'abbuż ta' poter. Kollox jindika li bejn ta' Kastilja u ta' Chris Fearne hemm gwerra taħraq li hi bierda iżda li taf tiżbroffa fil-ġimgħat jew fix-xhur li ġejjin hekk kif ta' Kastilja qed jissoktaw jaraw fi Chris Fearne mill-ġdid theddida diretta, filwaqt li ta' Chris Fearne huma mweġġgħa bil-fatt li Robert Abela spiċċa Prim Ministru għaliex kellu l-familja Muscat timbottah, kif stqarret Michelle Muscat innifisha. Id-dwell Abela-Fearne hu mifrux fuq diversi skali oħrajn, fosthom ukoll fost id-delegati Laburisti li bit-Tmexxija ta' Robert Abela huma konvinti li kull korruzzjoni u abbuż ta' poter se tibqa' titwaddab taħt it- tapit. Minkejja l-ħafna retorika, kliem fieragħ u wegħdiet fit-tellieqa għal-leadership, kulħadd jaf li Robert Abela baqa' ċass u indifferenti. Ma ħa l-ebda miżura biex irrenda l-istituzzjonijiet jaħdmu. B'dan l-istat ta' fatt id-delegati Laburisti huma migduma, ingannati u milgħuba għaliex jafu li Robert Abela daħak bihom… fil-veru sens tal-kelma wrihom iż-żiemel iżda iżda qabbżilhom id-debba. Fost id-delegati Laburisti fl-aħħar ġimgħat, b'mod partikulari wara l-istejjer 'Edward Zammit Lewis' u 'Rosianne Cutajar', kompliet timxi l-kelma li l-Labour jista' jitnaddaf biss jekk fit-Tmexxija jkun hemm Chris Fearne. Fost id-delegati Laburisti kompliet timxi l-kelma wkoll li Chris Fearne biss issa jista’ joħroġ lill-pajjiż mill-Grey Listing tal-FATF. Delegati favur Chris Fearne jargumentaw bejniethom li hu biss bi Chris Fearen li pajjiżna jista’ jibda jieħu lura l-kredibbiltà u r-reputazzjoni t-tajba. F’dan il-kwadru ta’ intriċċi jaħarqu bejn żewġ gruppi b’saħħithom fi ħdan il-Partit Laburista u anki fil-Gvern Laburista, il-ġimgħa l-oħra kellna mbagħad it-tgħaffiġa tal-Kummissarju Laburista Helena Dalli li l-Ħadd li għadda rrapportajna b’mod estensiv dwarha. Helena Dalli f’nofs kontroversja fi Brussell meta f’rapport uffiċjali nsistiet li ma jsirux referenzi lejn il-Milied u lejn ismijiet Kristjani. Sorsi infurmati li f’dawn il-jiem tkellmu ma’ Il-Mument qalu li anki Kastilja kienet sorpriża bit-tgħaffiġa ta’ Helena Dalli li ma messha daħlet qatt fi kwistjoni delikata bħal din. Saħansitra fil-jiem li għaddew anki l-Papa Franġisku spiċċa biex ċanfar ir-rapport ta’ Helena Dalli. Issa Robert Abela hu aktar minn qatt qabel ċert li darba Helena Dalli tispiċċa mill-kariga li għandha ta’ Kummissarju, allura mbagħad jittama li l-pjan tiegħu jmurlu sew u jkun Chris Fearne li jimla’ dan ir-rwol… iżda Chris Fearne interessat jew le? Allura xi skop jista’ jkollhom l-isforzi ta’ Chris Fearne li joqgħod jorganizza l-attivitajiet soċjali fid-distretti elettorali li se jikkontesta fejn l-attendenzi huma sbieħ meta mbagħad hemm min irid jibagħtu Brussell? Jew did-darba Chris Fearne se jhedded biex jipproteġi r-rwol tiegħu f’Malta, anki jekk parzjalment f’ħoġru hemm il-kwistjoni tat-tliet sptarijiet pubbliċi Maltin mogħtija lil Vitals Global Healthcare minn wara dahar kulħadd u sussegwentement kollox għadda f’idejn Steward Healthcare!